《楚望赋》
唐代·刘禹锡

予既谪于武陵，其地故郢之裔邑，与夜郎诸夷错杂。系乎天者，阴伏阳骄是已;系乎人者，风巫气窳是已。嚣雰浮浮，利于楼居。城之丽谯，实邻所舍。四垂无蔽，万景坌入。因道其远迩所得，为《楚望赋》云。

翼轸之野，祝融所司，阴迫而专，专实生沴。天濡而雺，土泄而泥。气罕淑清兮，淫氛曀曀。中人支体兮，为瘥为瘵;以旷涤烦兮，利居高于物外。我卜我居，于城之隅。宛在藩落，丽谯渠渠。四阿垂空，洞户发枢。眸子不运，坐陵虚无。岁更周流，时极惨舒。万象起灭，森来贶予。

棂轩之外，群山巃嵸。冈陵靡阤，势若相拱。出云见怪，窈蔚森耸。露夕霞朝，望如飞动。檐庑之下，大江澒洞。支流合输，泄入云梦。羲和望舒，出没两涯。涵泳之族，聱耴㰹呀。秋水灌盈，漩石飘沙。流枿轩昻，舞于盘涡。逮及收潦，澹如绿醽。白石磷磷，倒影罗生。苹末风起，有文无声。悠远烟绵，与空苍然。

湘沅之春，先令而行。腊月寒尽，温风发荣。土膏如濡，言鸟嘤嘤。三星嘒其晓中，植物飒以飘英。云归高唐，草蔽洞庭。目与天尽，神将化并。圆方相涵，游气杳冥。熙熙蔼蔼，藻饰群形。枿树童丘，积空凝青。环洲曲塘，含景曜明。

恢台之气，发于春季。涉夏如铄，逮秋愈炽。土山焦熬，止水瀵沸。翔禽跕堕，呀咮垂翅。曦赫歊蒸，阳极反阴。二仪交精，下上相歆。云兴天际，欻若车盖。凝矑未瞬，弥漫霮对。惊雷出火，乔木糜碎。殷地爇空，万夫皆废。悬溜绠缒，日中见昧。移晷而收，野无完块。

少阴之中，景物澄鲜。丹叶星房，烛耀川原。夕月既望，曜于丹泉。上镜下冰，湔尘濯烟。宿丽潜芒，独行高躔。皓一气之悠然，洁有形而溢清玄。杳微明而斐斖，想游目于化先。夜无朕以徂征，金霞晕乎海壖。明星方扬，斜汉西悬。璇柄如堕，半沉层澜。鸡啁唽而晨鸣兮，日荏苒以腾晶。动植瞭兮已分，山川郁乎不平。复人寰之喧卑，汹浩浩以营营。追向时之景光，不可骤得以再更。意华胥之梦还，犹仿像而驰精。

日次于房，天未降霜。百卉犹泽，水泉收脉。故道朘削，衍为广斥。水禽嬉戏，引吭伸翮。纷惊鸣而决起，拾彩翠于沙砾。时时北风，振槁扬埃。萧条边声，与雁俱来。寒氛委积，万窍交激。楚云改容，飞雨凝滴。洒林递响，唽沥梢槭。飞电照雪以腾光，柔蔬傲霜而秀坼。

躔次殊气，川谷异宜。民生其间，俗鬼言夷。招三闾以成谣，德伏波而构祠。投粔籹以鼓楫，豢鳣鲂而如牺。蟠木靓深，孽妖凭之。祈年去厉，蠲敬祗威。击鼓肆筵，河旁水湄。荐诚致祝，却略躨跜。渚居鲜食，大掩水物。罟张饵啖，不可遁伏。显举潜缒，昼撞夜触。设机沉深，如拾于陆。彼游鯈之琐类，咸跳脱于窘束。虽三趾与六眸，时或加乎一目。亦有轻舟，轩轾泛浮。拕纶往复，驯鸥相逐。暮夜澄寂，啸歌群族。伧音俚态，幽怨委曲。逗疏柝于江城，引哀猿于山木。

巢山之徒，捽木开田。灼龟伺泽，兆食而燔。郁攸起于岩阿，腾绛气而蔽天。熏歇雨濡，颖垂林巅。盗天和而藉地势，谅无劳而有年。罢士闲人，逸为末作。求金渚涘，淘汰瀺灂。流注濻沱，繁光熠爚。贪贾来贸，发于怀握。无翼而飞，润于丰屋。哂耘耕之悒悒，徒胼胝以自鞫。

我处层轩，日星回还。阅天数而视民风，百态变见乎其间。非耳剽以臆说兮，固幽求而纵观。观物之余，遂观我生。何广覆与厚载，岂有形而无情?高莫高兮九阍，远莫远兮故园。舟有楫兮车有辖，江山坐兮不可越。吾又安知其所如，怳临高以观物。

作者简介：刘禹锡（772年~842年），字梦得，籍贯河南洛阳，生于河南郑州荥阳，自述“家本荥上，籍占洛阳” ，自称是汉中山靖王后裔。唐朝时期大臣、文学家、哲学家，有“诗豪”之称。他的家庭是一个世代以儒学相传的书香门第。政治上主张革新，是王叔文派政治革新活动的中心人物之一。后来永贞革新失败被贬为朗州司马（今湖南常德）。据湖南常德历史学家、收藏家周新国先生考证刘禹锡被贬为朗州司马其间写了著名的“汉寿城春望”。